1.  ปัจจัยความเสี่ยง

    1.  ความเสี่ยงในการประกอบธุรกิจ

        1.  ความเสี่ยงจากการพึ่งพิงงานจากผู้รับเหมา

ที่ผ่านมา การให้บริการของบริษัทฯ ต้องขึ้นกับโครงการของภาคเอกชนเป็นส่วนใหญ่
โดยผู้รับเหมาหลักประมูลงานรวมจากเจ้าของโครงการ แล้วมาแบ่งย่อยงานด้านต่าง ๆ ออกไป
ทำให้ส่วนที่เกี่ยวข้องกับงานตรวจสอบและทดสอบด้วยเทคนิค NDT
ไปอยู่ในความรับผิดชอบของผู้รับเหมา การติดต่อประสานงานส่วนใหญ่จึงต้องผ่านผู้รับเหมา
ทำให้การให้บริการต้องพึ่งพิงผู้รับเหมาเป็นหลัก ทั้งงบประมาณค่าบริการ ขอบเขต เนื้อหาของงาน
ฯลฯ ซึ่งในปัจจุบันสัดส่วนการรับงานจากผู้รับเหมาคิดเป็นร้อยละ 90 และส่วนที่เหลือร้อยละ 10
เป็นการรับงานจากเจ้าของโครงการโดยตรง

อย่างไรก็ตาม ในอนาคต
งานโครงการขนาดใหญ่จะมีแนวโน้มการให้ความสำคัญและคำนึงถึงความเป็นสากลมากขึ้น
โดยผู้เกี่ยวข้องทุกฝ่ายได้หันมาจัดระบบการจัดการตามแนวทางมาตรฐานระดับสากล
โดยแยกการตรวจสอบและทดสอบความปลอดภัย
โดยเฉพาะในส่วนที่มีปัจจัยเสี่ยงสูงต่อการเกิดอันตราย
ให้อยู่ในความรับผิดชอบของฝ่ายที่ขึ้นกับเจ้าของโครงการหรือที่ปรึกษาทางด้านระบบความปลอดภัยของเจ้าของโครงการโดยตรง
ด้วยระบบนี้ การคัดสรรผู้ที่จะเข้าไปให้บริการด้าน NDT
ก็จะได้ผู้ที่มีคุณสมบัติและหลักเกณฑ์ตามที่ระบุไว้ในมาตรฐานที่ใช้อย่างสมบูรณ์
ซึ่งจะทำให้บริษัทมีโอกาสได้รับงานได้มากขึ้นกว่าที่ต้องผ่านผู้รับเหมาในรูปแบบเดิม
และมีความเป็นสากลที่ใช้ในอารยะประเทศ
อีกทั้งเป็นการลดความเสี่ยงจากปัญหาการชำระค่าบริการจากผู้รับเหมาที่มีปัญหาด้านการเงินได้อีกด้วย

0.  

2.  ความเสี่ยงจากการเข้ามาในอุตสาหกรรมของคู่แข่งขันรายใหม่และจากการเปิดเสรีทางการค้า

ในปัจจุบันความต้องการด้าน NDT มีการขยายตัวเพิ่มขึ้นอย่างรวดเร็วและต่อเนื่อง
ตามการขยายตัวทางภาคอุตสาหกรรม รวมถึงความเป็นสากลมากขึ้น
โดยเฉพาะอุตสาหกรรมด้านพลังงาน ปิโตรเลียม ปิโตรเคมี การก่อสร้าง โรงงานผลิต
ทั้งสินค้าอุปโภคและบริโภค ฯลฯ ทำให้ธุรกิจด้าน NDT มีการขยายตัวมากขึ้นตามไปด้วย
เป็นการเปิดโอกาสให้ผู้ประกอบการรายใหม่เข้ามาในธุรกิจนี้เพิ่มขึ้น
ซึ่งรวมถึงนโยบายการเปิดเสรีทางการค้าของประเทศไทย
ที่คาดว่าจะส่งผลให้กลุ่มผู้ประกอบการจากต่างประเทศมีโอกาสมากขึ้นที่จะเข้ามาชิงส่วนแบ่งทางการตลาดของธุรกิจนี้

ปัจจุบันผู้ประกอบการจากต่างประเทศที่เข้ามาดำเนินธุรกิจประเภทนี้
มีส่วนแบ่งทางการตลาดคิดเป็นร้อยละประมาณ 30 ของการให้บริการด้าน NDT
ทั้งหมดในประเทศไทย และเป็นการให้บริการ NDT ที่เป็นเทคโนโลยีชั้นสูง (Advanced
Technology) ซึ่งได้ค่าบริการสูงกว่า NDT ที่เป็นเทคโนโลยีแบบพื้นฐาน (Conventional)
ซึ่งเป็นส่วนใหญ่ที่บริษัทฯ ให้บริการอยู่ในขณะนี้

อย่างไรก็ตาม ทางบริษัทฯ ได้วางแผนเพื่อรับมือกับภาวะการแข่งขันดังกล่าว
โดยขยายการให้บริการที่เป็นเทคโนโลยีชั้นสูงให้เพิ่มมากขึ้น
เพื่อแย่งชิงส่วนแบ่งทางการตลาดจากผู้ประกอบการจากต่างประเทศ
โดยอาศัยความได้เปรียบจากต้นทุนทางด้านบุคลากรและต้นทุนทางด้านการบริหารจากการเป็นคนในพื้นที่
สะท้อนออกมาเป็นราคาค่าบริการที่ได้เปรียบในประเภทการบริการอย่างเดียวกัน
นอกจากนี้บริษัทยังได้วางแผนการฝึกอบรมและพัฒนาบุคลาการเพิ่มมากขึ้น
เพื่อรองรับการขยายตัวของภาวะอุตสาหกรรมในด้าน NDT
ที่มีการขยายตัวอย่างรวดเร็วและต่อเนื่อง

2.  ความเสี่ยงเกี่ยวกับการให้บริการ

    1.  ความเสี่ยงจากการพึ่งพิงเทคโนโลยีอุปกรณ์
        และเครื่องมือที่ใช้ในการดำเนินงานจากต่างประเทศ

เนื่องจากการให้บริการ NDT ของบริษัท จำเป็นต้องอาศัยอุปกรณ์
และเครื่องมือที่ใช้ประกอบในการให้บริการ ที่เป็นเทคโนโลยีจากต่างประเทศเป็นส่วนใหญ่
ประกอบกับจำนวนตัวแทนจำหน่ายอุปกรณ์และเครื่องมือดังกล่าวในประเทศยังจำกัดอยู่ในวงแคบ
ทำให้ที่ผ่านมาบริษัทมีความเสี่ยงในเรื่องของการผูกขาดจากการเป็นตัวแทนจำหน่าย
ส่งผลให้เสียเปรียบในด้านการเจรจาต่อรองราคา รวมทั้งปัญหาการส่งมอบสินค้าล่าช้า
ซึ่งมีผลกระทบต่อผลประกอบการโดยตรง

อย่างไรก็ตามความเสี่ยงดังกล่าวได้ลดน้อยลง เนื่องจาก มีตัวแทนจำหน่ายอุปกรณ์และเครื่องมือ
NDT ได้ทยอยเพิ่มมากขึ้น นอกจากนี้หลายหน่วยงานภายในประเทศเรา
อยู่ระหว่างการวิจัยและพัฒนาเพื่อการผลิตเครื่องมือและอุปกรณ์ทาง NDT บางประเภทขึ้นใช้เอง
เช่นสำนักงานปรมาณูเพื่อสันติ กระทรวงวิทยาศาสตร์เทคโนโลยีและสิ่งแวดล้อม
และสถาบันอุดมศึกษาบางแห่ง ซึ่งหากประสบความสำเร็จ
ก็จะสามารถช่วยลดการนำเข้าจากต่างประเทศได้

2.  ความเสี่ยงจากการมีภาระความรับผิดชอบต่อผลการปฏิบัติงาน

การให้บริการของบริษัท แบ่งออกเป็น 2 ประเภท ได้แก่

1.  การให้บริการการทดสอบด้วยเทคนิค NDT เป็นการให้บริการตามความต้องการของผู้ว่าจ้าง
    ไม่ว่าจะเป็นวิธีการใดในกระบวนการทดสอบ NDT
    การบริการและภาระความรับผิดชอบจะสิ้นสุดลงเมื่อมีการส่งมอบรายงานผลการทดสอบ
    ปัจจุบันบริษัทมีการให้บริการประเภทนี้คิดเป็นร้อยละ 97 ของรายได้จากการให้บริการทั้งหมด
    จึงดูเหมือนไม่มีความเสี่ยงในประเด็นนี้ แต่หากผู้ปฏิบัติการไม่มีความรู้ความชำนาญพอ
    ก็อาจเกิดความเสียหายจากผลรายงานการทดสอบไม่ชัดเจน ต้องทำการทดสอบซ้ำ
    ทำให้ต้นทุนการบริการสูงขึ้น อาจมีผลลุกลามทำให้เกิดความเสียหายรุนแรง
    ลูกค้าขาดความเชื่อถือ ซึ่งเป็นปัจจัยที่บริษัทฯ
    ให้ความสำคัญอย่างยิ่งที่จะคัดสรรบุคคลากรปฏิบัติงานที่มีความรู้ความชำนาญ

2.  การให้บริการด้านการตรวจสอบ (Inspection) เป็นการให้บริการที่ต้องมีการประเมิน
    และสรุปผลออกมาอย่างชัดเจนถึงสภาพการใช้งานของชิ้นงานนั้น ซึ่งหากหลังจากส่งมอบงาน
    หากเกิดความเสียหายอันเนื่องมาจากความผิดพลาดในการประเมินของบริษัทฯ
    ถือว่าเป็นภาระความรับผิดชอบโดยตรงของบริษัทฯต่อค่าความเสียหายที่เกิดขึ้นหรือตามข้อตกลง
    ซึ่งอาจกระทบไปถึงความผิดตามข้อกฎหมายได้
    การบริการประเภทนี้ส่วนใหญ่จะเป็นการตรวจสอบภาชนะรับแรงดันสูงและอุปกรณ์
    ซึ่งอยู่ภายใต้ข้อกำหนดกรมธุรกิจพลังงาน กระทรวงพลังงาน ซึ่งบริษัทฯ
    ได้ป้องกันความเสี่ยงดังกล่าว โดยจัดทำประกันภัยแก่บุคคลที่ 3 ไว้เป็นจำนวน 10.0 ล้านบาท

  อย่างไรก็ตาม ทางบริษัทได้มีการรับงานการตรวจสอบประเภทนี้ในสัดส่วนที่น้อย
  โดยคิดเป็นร้อยละ 3 ของรายได้จากการให้บริการทั้งหมด ซึ่งตลอดเวลาที่ผ่านมา
  บริษัทไม่เคยมีประวัติความบกพร่องในด้านการประเมิน
  หรือเคยได้รับคำตำหนิจากลูกค้าหรือหน่วยงานจากภาครัฐที่เกี่ยวข้องแต่อย่างใด ทั้งนี้ด้วยบริษัทฯ
  ได้ยึดมั่นในการปฏิบัติตามข้อบังคับ ทั้งจากของภาครัฐบาล และมาตรฐานสากลเป็นสำคัญ
  กอปรกับบริษัทให้ความสำคัญในการใช้ผู้ปฏิบัติการด้าน NDT
  ที่ต้องมีคุณสมบัติในการเป็นผู้ปฏิบัติการที่ผ่านการรับรองตามมาตรฐานสากล
  ซึ่งจะรวมถึงกระบวนการปฏิบัติงานตามเกณฑ์บังคับที่กำหนดในมาตรฐานสากลและกฎหมายไทยอย่างเคร่งครัดและสม่ำเสมอ

  มาโดยตลอด

2.  ความเสี่ยงด้านการบริหาร การจัดการ

    1.  กรณีที่บริษัทฯ มีกลุ่มผู้ถือหุ้นรายใหญ่มากกว่าร้อยละ 50

ณ วันที่ 15 กุมภาพันธ์ 2551 บริษัท มีคุณชมเดือน ศตวุฒิ ถือหุ้นในบริษัท คิดเป็นสัดส่วนร้อยละ
43.83 ของจำนวนหุ้นที่จำหน่ายได้แล้วทั้งหมดของบริษัท และมีกลุ่มครอบครัวศตวุฒิ และคุณสุวัฒน์
แดงพิบูลย์สกุล ซึ่งเป็นสามีของคุณชมเดือน ศตวุฒิ ร่วมถือหุ้นในบริษัท คิดเป็นสัดส่วนทั้งหมดร้อยละ
57.38 ของจำนวนหุ้นที่จำหน่ายได้แล้วทั้งหมดของบริษัท ซึ่งสัดส่วนการถือหุ้นที่มากกว่าร้อยละ 50
นี้ทำให้ผู้ถือหุ้นรายใหญ่ดังกล่าวมีอำนาจในการควบคุมบริษัท
และมีอิทธิพลต่อการตัดสินใจทำธุรกรรมของบริษัทสำหรับกรณีที่ต้องใช้เกณฑ์เสียงข้างมากในการลงคะแนน
นอกจากนี้
การถือหุ้นในลักษณะกระจุกตัวโดยผู้ถือหุ้นรายใหญ่นี้ยังทำให้บริษัทไม่สามารถตัดสินใจดำเนินการโดยปราศจากการยินยอมของกลุ่มผู้ถือหุ้นรายใหญ่
แม้ว่าผู้ถือหุ้นกลุ่มอื่นจะเห็นโอกาสที่จะทำให้เกิดประโยชน์ต่อบริษัทก็ตาม

2.  ความเสี่ยงจากการพึ่งพิงบุคลากร

ธุรกิจของบริษัทฯ เป็นธุรกิจวิชาชีพเฉพาะ
นอกจากต้องมีเทคโนโลยีที่ทันตามเทคโนโลยีที่ใช้ในภาคอุตสาหกรรม
ซึ่งมีการพัฒนาการอย่างต่อเนื่องตลอดเวลาแล้ว บุคลากรผู้ปฏิบัติการทดสอบจะต้องพร้อมด้วย ความรู้
ความชำนาญ จรรยาบรรณวิชาชีพ
โดยเฉพาะอย่างยิ่งจะต้องมีใบรับรองการเป็นผู้มีคุณสมบัติในการมีสิทธิ์ทำการทดสอบตามระดับความรับผิดชอบในการปฏิบัติการได้เท่านั้น
เช่น ระดับ I, ระดับ II, ระดับ III

ข้อจำกัดในคุณสมบัติของบุคลากรผู้ปฏิบัติงานทดสอบนี้เอง
นับเป็นปัจจัยเสี่ยงระดับสูงของการดำเนินธุรกิจนี้ ถ้าขาดแคลนบุคลากรระดับใดระดับหนึ่ง
เนื่องด้วยเป็นธุรกิจการบริการย่อมกระทบถึงผลประกอบการของบริษัทฯ อย่างแน่นอน ซึ่งบริษัทฯ
ได้คำนึงถึงและให้ความสำคัญในประเด็นนี้เป็นอย่างมาก
โดยเฉพาะในกรณีการลาออกของบุคคลากรที่มีประสบการณ์ด้านเป็นผู้ปฏิบัติการ NDT
และเพื่อเป็นการป้องกันปัญหาการขาดแคลนบุคลากรที่อาจจะเกิดขึ้น บริษัทฯ
จึงได้มีการจัดตั้งศูนย์ฝึกอบรมภายใน (In House Training Center)
เพื่ออบรมและให้มีปริมาณทรัพยากรบุคคลให้เพียงพอต่อความต้องการอย่างต่อเนื่องตลอดเวลา
นอกจากนี้บริษัทยังให้การสนับสนุนและส่งเสริมบุคลากร NDT ได้มีโอกาสให้เข้าอบรมหลักสูตรต่าง ๆ
ทั้งในประเทศและต่างประเทศ เพื่อเพิ่มพูนความรู้สำหรับนำมาใช้ในการปฏิบัติงาน
รวมทั้งยังให้ความสำคัญกับบรรยากาศในที่ทำงานที่สร้างความเป็นกันเอง
การให้สวัสดิการในด้านต่าง ๆ ที่เหมาะสม
เหล่านี้ล้วนเป็นส่วนหนึ่งของมาตรการการรักษาบุคลากรเพื่อให้อยู่ทำงานกับบริษัทได้อย่างยาวนาน
และจากข้อมูลอัตราการลาออกของผู้ปฏิบัติการด้าน NDT จะพบว่า
การลาออกส่วนใหญ่จะเป็นพนักงานอยู่ที่ระดับ Trainee
ซึ่งเกิดจากการที่เป็นสาขาวิชาชีพที่ตนเองไม่มีความถนัด หรือความชอบ
หลังจากได้เรียนรู้จากการปฏิบัติงานจริงในช่วงเวลาหนึ่ง
ซึ่งหากจะพิจารณาจากสถิติด้านบุคลากรของบริษัท จะพบว่า บุคลากรหลักที่สำคัญ
ส่วนใหญ่จะทำงานกับบริษัท มาเป็นเวลานานกว่า 10 ปี ขึ้นไป แทบทั้งสิ้น

1.3.3 ความเสี่ยงทางด้านการเงิน

บริษัทฯ ไม่มีหนี้เงินกู้ยืมทั้งระยะสั้นและระยะยาว
จึงไม่มีความเสี่ยงในเรื่องดอกเบี้ยเงินกู้และการชำระหนี้

1.3.4 ความเสี่ยงจากอัตราแลกเปลี่ยนเงินตรา

  บริษัทฯ ได้มีธุระกรรมที่เกี่ยวข้องกับอัตราแลกเปลี่ยนเงินตราต่างประเทศ 2 กรณี คือ

1.3.4.1 การซื้อเครื่องมือ อุปกรณ์ ที่ใช้ในการให้บริการ ซึ่งส่วนใหญ่จะนำเข้าจากต่างประเทศ
เพื่อลดความเสี่ยงในส่วนของอัตราแลกเปลี่ยน จึงมักจะตกลงซื้อ-ขายกันด้วยเงินบาท

1.3.4.2 ในกรณีที่เป็นส่วนของค่าบริการทั้งนำมาให้บริการจากต่างประเทศ
และการออกไปให้บริการยังต่างประเทศหรืออื่นๆ
จะใช้วิธีทำสัญญากันด้วยค่าเงินบาทหรือซื้อเงินตราต่างประเทศล่วงหน้าในทันทีที่ทราบจำนวนที่ต้องชำระ

1.3.5 ความเสี่ยงเรื่องวัตถุดิบ

โดยลักษณะของธุรกิจ วัตถุดิบหลักที่ใช้ส่วนใหญ่จะนำเข้าจากต่างประเทศ
ดังนั้นปัจจัยความเสี่ยงที่เกิดขึ้น แบ่งได้เป็น 2 กรณีที่สำคัญ

1.  ราคาสินค้าผันผวน ทำให้ต้นทุนการให้บริการไม่คงที่

2.  การขาดแคลนสินค้า เป็นเหตุทำให้ไม่สามารถให้บริการได้อย่างต่อเนื่อง
    ซึ่งเป็นปัจจัยความเสี่ยงที่สำคัญ ดังนั้น จึงได้มีแนวทางลดความเสี่ยง ดังนี้

1.3.5.1 ตกลงสัญญาซื้อ-ขาย
ล่วงหน้าด้วยเงื่อนไขของราคาและจำนวนสินค้าที่พอเหมาะในปริมาณงานที่ได้รับ

1.3.5.2 วางแผนการใช้วัตถุดิบอย่างใกล้ชิด
โดยให้สอดคล้องกับปริมาณงานที่คาดการณ์ล่วงหน้าถึงโอกาสที่อาจจะเกิดขึ้น
เพื่อให้มีวัตถุดิบใช้อย่างต่อเนื่องและพอเพียง เป็นการควบคุมต้นทุนการให้บริการได้คงที่

1.3.5.3
สร้างพันธมิตรอันดีกับเจ้าของผลิตภัณฑ์หรือผู้จัดจำหน่ายและตัวแทนจำหน่ายเพื่อทราบแนวโน้มทิศทางการเคลื่อนไหวของวัตถุดิบ
จะได้ร่วมมือช่วยรับสถานการณ์ได้ทันท่วงที
เป็นการป้องกันและลดความรุนแรงจากปัญหาเรื่องราคาและการขาดแคลนสินค้าที่อาจเกิดขึ้นได้ในระดับหนึ่ง

6.  ความเสี่ยงด้านอุตสาหกรรม

ถึงแม้ว่า ณ ปัจจุบันและอนาคตอันใกล้ ความเสี่ยงด้านอุตสาหกรรมยังไม่เป็นปัญหา ทั้งนี้
เพราะความต้องการในภาคอุตสาหกรรมยังมีมาก อุปสงค์มากกว่าอุปทาน
ปัจจัยความเสี่ยงจึงอยู่ที่ความสามารถในการให้บริการที่สร้างความพึงพอใจแก่ลูกค้าได้ดีเพียงใด
บริษัทฯ ได้ตระหนักถึงปัญหาเหล่านี้เป็นอย่างมาก ไม่ว่าจะเป็นเรื่องของบุคลากร เทคโนโลยี
และความรวดเร็ว แม่นยำ จึงเป็นหนึ่งในนโยบายหลักที่ว่า การสร้างความพึงพอใจให้ลูกค้า
คือหัวใจของการให้บริการของบริษัทฯ นอกเหนือจากเรื่องเทคโนโลยีซึ่งเป็นวิชาชีพอยู่แล้ว

1.3.7 ความเสี่ยงเรื่องการเมือง

ความผันผวนทางการเมือง แม้จะมีผลกระทบต่อเศรษฐกิจโดยรวมก็ตาม
แต่สำหรับการดำเนินธุรกิจของบริษัทฯ จะมีผลกระทบไม่มากนัก
เพราะเป็นธุรกิจที่จำเป็นต่อภาคอุตสาหกรรม
ซึ่งต้องเป็นไปตามข้อกำหนดในมาตรฐานสากลและกฎหมายไทยที่จะต้องคำนึงถึงความปลอดภัยในการใช้เทคโนโลยี
ดังนั้นแม้ไม่มีการขยายงานในภาคอุตสาหกรรม
แต่ส่วนที่มีอยู่ก็ยังจำเป็นต้องมีวาระการตรวจสอบอย่างสม่ำเสมอตามข้อกำหนดในมาตรฐานของเทคโนโลยีที่ใช้ซึ่งหลีกเลี่ยงไม่ได้

  1.3.8 ความเสี่ยงด้านกฎหมาย

ด้วยลักษณะธุรกิจของบริษัทฯ ที่ต้องดำเนินการภายใต้กฎข้อบังคับของมาตรฐานสากลและกฎหมายไทย
เนื่องจากเป็นวิชาชีพที่เกี่ยวข้องกับความปลอดภัยในชีวิต ทรัพย์สิน และสิ่งแวดล้อม
ซึ่งการออกกฎหมายมาบังคับให้ต้องปฏิบัติ อาจทำให้ต้นทุนการบริการสูงขึ้น อย่างไรก็ตาม
หากมองในมุมกลับ ถ้าการปฏิบัติการทดสอบอย่างรัดกุม ตามข้อกำหนดในกฎหมาย
ก็จะเป็นการลดความเสี่ยงต่อการเกิดความผิดพลาด อันอาจนำไปสู่ความเสียหายที่รุนแรงขึ้นได้
ดังนั้นการกำหนดข้อกฎหมายของรัฐเพื่อความปลอดภัยของประชากร
จึงเป็นการเอื้อต่อการดำเนินธุรกิจมากกว่าเป็นความเสี่ยง
และจะเป็นการสนองเจตนารมณ์ในการกำหนดเป็นมาตรฐานสากล
ดังที่เป็นอยู่ในอารยะประเทศทั่วไป เป็นการยกระดับความน่าเชื่อถือต่อวิชาชีพทดสอบ NDT
ในประเทศได้ในระดับหนึ่ง